MTK Pohjois-Savo

Minna Canthin katu 11 B

70100 KUOPIO

**LIIKENNE- JA VIESTINTÄMINISTERIÖ**

**LAUSUNTO LUONNOKSESTA YKSITYISTIELAIKSI**

Liikenne- ja viestintäministeriö on pyytänyt lausuntoa luonnoksesta hallituksen esitykseksi yksityistielaista. MTK Pohjois-Savo ry kiittää mahdollisuudesta antaa lausuntonsa.

Yksityistielain kokonaisuudistuksen käynnistäminen on tärkeä asia. Yksityistieverkon merkitys on tärkeä maaseudun elinkeinoille ja asumiselle. Nykyinen yksityistielaki kaipaa yksinkertaistamista ja nykyaikaistamista. Yksityistielain uudistamisessa tulee huomioida, että myös tulevaisuudessa yksityistienpito voidaan hoitaa edullisesti tienkäyttäjien yhteistoiminnan kautta. Uudistuksessa ei saa lisätä hallinnollisia kustannuksia tai velvoitteita. Yksityistienpitoon tulee saada riittävä taloudellinen pohja, jolla pystytään huolehtimaan yksityisteiden hoidossa ja perusparannuksissa myös maaseudun elinkeinojen vaatimalla tasolla.

MTK Pohjois-Savo lausuu esitysluonnoksen yksityiskohdista seuraavaa. keskeisimpiä yksityiskohtia

Esteellisyyteen on esitetty merkittäviä muutoksia ja tiukempaa linjaa. Vähäisenkin laskutettavan työsuorituksen johtaminen jääviyteen tiekunnan kokouksessa toisi suuria ongelmia tiekuntien toimintaan. Pienistä tiekunnista loppuu aktiiviset jäsenet. Esteellisyys ei ole ollut ongelma tiekunnissa. Jääviyden ulkopuolelle pitää vähäarvoiset normaalit kunnossapitoon kuuluvat tehtävät.

Muutoksen hausta ei saa tehdä vaikeaa ja liian raskasta. Luonnoksessa tiekunnan päätöksien muutoksenhaun ensimmäiseksi ja ainoaksi portaaksi esitetään maaoikeutta. Se on turhan raskas ja hävinneelle osapuolelle erittäin kallis menettely. Tielautakunta tai selvitysmies tulee olla muutoksenhaku/ sovitteluportaana ennen maaoikeuteen viemistä. Riita-asia voidaan antaa selvitysmiehen toimesta uudelle käsiteltäväksi tiekunnan kokoukselle.

Korvaus aiemmin rakennetusta tiestä on esityksessä 10 vuotta. Se tulee säilyttää vähintään 15 vuodessa.

Kevyen liikenteen ohjaaminen yksityisteille pitää tarkastella huolella kustannusten jaon ja väylästön turvallisuuden ja laatuvaatimusten kannalta.

Tiestöä omassa liiketoiminnassaan hyödyntävät tahojen tulee myös osallistua kustannuksiin siksi esim. sähköverkkoyhtiöille tulee säätää maksuvelvollisuus myös vähäisestä, mutta toistuvasta, verkoston huoltoajosta.

Maakaapeleiden sijoittamisessa tulisi huomioida, että niitä voi sijoittaa olemassa olevaan tiehen tiekuntien luvalla. Maakaapeleita ei tule sijoittaa olemassa olevan tien ulkopuolelle.

Arvonlisäveron vähennysoikeudella on merkitystä yksityisteitä käyttäville elinkeinonharjoittajille. Maa- ja metsätilat sekä elinkeinonharjoittajat vastaavat yleensä merkittävimmistä osasta yksityisteiden kustannuksista. Arvonlisäveron vähennysoikeus tulee selvittää huolella ja arvioida vähennysoikeuden merkitys elinkeinojen kilpailukykyyn. Perusparannusten toteuttamista aktivoisi myös kotitalousvähennyksen ulottamien yksityisteiden perusparannuskustannuksiin.

Kuopiossa 21.3.2017

MTK Pohjois-Savo

Jari Kauhanen
Toiminnanjohtaja